《游凤凰山同黄絅庵太史黄玉田方伯杨金鹤文学家养洛副使行川明府》
明代·陈廷策

轩驺易笋箯，鸟道便登陟。林莽蔽日天，行尽忽开辟。

此中别有蔽，远与红尘隔。喧杂猿鸟啼，往来虎豹迹。

水声如雷轰，奔放激巨石。仰望诸奇峰，巑岏如剑戟。

攀藤陟其上，去天方咫尺。风雨变晦明，烟霞共晨夕。

瑶草与琪花，疑有神仙宅。山麓俯深潭，游鱼吸寒碧。

矶头坐垂纶，乘钓即有获。此来值暮秋，林木鸣萧槭。

扫石可为几，聚叶可为席。拟与偕游人，烹鱼大浮白。

山农惊且喜，茅茨延上客。食品荐山珍，杯盘至狼藉。

隔宿始言归，幽讨穷日力。野老共忘机，斯游乐何极。

作者简介：陈廷策（一五七三 — 一六三四），字颖夫，一字觐墀。海阳（今潮州）人。衍虞父。弱冠有文名。为诸生三十馀年。明思宗崇祯五年（一六三二），督学曾化龙以学富行优拔置明经。晚年修造西湖山老君岩，建文昌祠，讲明心性之学。清康熙二十三年入祀府学乡贤。有《世馨堂诗集》、《旸山诗文集》。清康熙《潮州府志》卷九上、清道光《广东通志》卷二九四有传。